
Р Е Ш Е Н И Е
№  РС-95-19-098


Днес, 18.12.2019 година, в град София, Комисията за противодействие на корупцията и за отнемане на незаконно придобитото имущество, в състав:
Заместник - председател: Антон Славчев
Член: Пламен Йоцов
Член: Силвия Къдрева

У С Т А Н О В И:


Производството е образувано по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ), въз основа на сигнал с рег. № ЦУ01/С-95/13.02.2019 г.
Сигналът е насочен против Нели Н. Тодорова, в качеството й на директор на „Държавна психиатрична болница-Ц. Б.“, с. Ц. Б.
В сигнала се съдържат твърдения за това, че Нели Тодорова, съвместява работата си като директор на Държавна психиатрична болница – Ц. Б., с. Ц. Б., област Ш. и консултант-психиатър към Териториално-експертната лекарска комисия (ТЕЛК) при „***********.“ АД. Оценявайки трудоспособността на болни, като експерт в ДПБ, с. Ц.б., както и на такива, лекувани в частната практика на д-р С. С. – психиатър, с когото същата съжителства, на пациентите се вменява, че ако не бъдат лекувани в Държавна психиатрична болница – Ц. Б. и в практиката на д-р С., няма да получат пенсия. Експертизата към ТЕЛК се осъществява в кабинета й, в рамките на болницата, на която тя е директор или в частния й кабинет в гр. Ш., като по време на изследването не присъства друг, освен нея и лицето за освидетелстване.
Към сигнала е приложено копие на писмо до пациент от 19 май 2015 г., от ТЕЛК – Н. П. при МБАЛ „***********“ ЕООД, гр. Н. п.
 При проверката относно допустимостта на сигнала е установено, че същият не отговаря на изискванията на чл. 48, ал. 1, т. 3 от ЗПКОНПИ. При спазване на процедурата по чл. 30, ал. 2 от АПК, сигналоподателят е уведомен за констатираните нередовности с писма изх. № № ЦУ01/9451/04.04.2019 г. и ЦУ01/10914/24.04.2019 г., но същите не са отстранени. Отговор на писмата не са постъпили в Комисията.
При извършена служебна проверка в регистъра на сигналите в Специализирана дирекция „Конфликт на интереси“ се установи, че Комисията за противодействие на корупцията и за отнемане на незаконно придобитото имущество е била сезирана по реда на чл. 71, ал. 1, пр. 1 от ЗПКОНПИ, със сигнал с рег. № ЦУ01/С-90/05.04.2018 г., подаден срещу Нели Н. Тодорова, в качеството й на директор на Държавна психиатрична болница (ДПБ), с. Ц. Б., област Ш., по който е налице влязло в сила на 03.09.2018 г., Решение на Комисията с рег. № РС-090-18-046 от 18.07.2018 г., с което не се установява конфликт на интереси поради липса на упражнени правомощия по служба.
Комисията служебно е приобщила доказателства за служебното качество на Нели Н. Тодорова – директор на Държавна психиатрична болница, с. Ц. Б. (ДПБ), събрани в хода на производството по сигнал с рег. № ЦУ01/С-90/05.04.2018 г., както следва: временен трудов договор № РД-15-1098/18.05.2006 г.; постоянен Трудов договор № РД-15-3299/29.12.2006 г. по описа на Министерство на здравеопазването, Допълнително споразумение № РД-15-485/03.05.2017 г. и № РД-15-430/15.05.2018 г. към трудов договор № РД-15-3299/29.12.2016 г. по описа на Министерство на здравеопазването; декларации по чл. 12, т. 1 и т. 2 от ЗПУКИ (отм.). 
Изискана и получена е информация с писмо вх. рег. № ЦУ01/21501/02.10.2019 г. от директора на РЗИ-Ш. относно участието на д-р Нели Н. Тодорова в териториални лекарски комисии, като член на ТЕЛК към „***********“ АД.
С писмо вх. рег. ЦУ01/24870/18.10.2019 г. на изпълнителния директор на „**********“ АД, са представени сключени граждански договори между Нели Н. Тодорова, в качеството и на изпълнител и Изпълнителния директор на „*************“ АД – Възложител, в периода от 30.12.2015 г. до 27.09.2019 г. /общо 50 броя граждански договори/.
Комисията е изискала и са представени с писмо вх. № ЦУ01/30503/27.11.2019 г., сключени общо 15 бр. договори и споразумителни протоколи, в периода от 01.04.2016 г. до 29.08.2019 г., между Държавна психиатрична болница /ДПБ/ – с. Ц. Б., представлявана от д-р Нели Н. Тодорова и „****************.“ АД.
Комисията служебно е извършила справки в НОИ, НБД „Население“, Търговски регистър и Регистър БУЛСТАТ, електронната страница на РЗИ-Ш., Национална експертна лекарска комисия /НЕЛК/.

При така извършената проверка, Комисията за противодействие на корупцията 
и за отнемане на незаконно придобитото имущество 
установи следното от фактическа страна:

Сигналът е подаден от лице, с посочени три имена, адрес за кореспонденция и същият е подписан. 
„Държавна психиатрична болница-Ц. Б.“, област Ш. с ЕИК **************** е лечебно заведение за болнична помощ, по смисъла на чл. 5, ал. 1 от Закона за лечебните заведения, самостоятелно юридическо лице на бюджетна издръжка със специфични функции, чието управление се осъществява от директор, назначен от министъра на здравеопазването. Лечебното заведение със 100 % държавна собственост видно от извършената справка в Регистър Булстат.
Нели Н. Тодорова с ЕГН ************** е назначена от министъра на здравеопазването на длъжността директор на „Държавна психиатрична болница" - с.Ц. б.“, област Ш., с Трудов договор № РД-15-3299/29.12.2006 г., след проведен конкурс за заемане на длъжността. Със сключено Допълнително споразумение № РД-15-1520/20.06.2007 г., към трудовия договор от 2006 г., между Нели Тодорова и министъра на здравеопазването е договорено изменения по трудовия договор относно основното месечно трудово възнаграждение и размер на допълнителни възнаграждения за продължителна работа, считано от 01.01.2007 г. С допълнително споразумение № РД-15-485/08.05.2017 г. към Трудов договор № РД-15-1098/18.05.2006 г., подписано от страните – заместник-министър председател по социалната политика и министър на здравеопазването д-р И. С. и д-р Нели Николова, е договорено изменение на основното месечно трудово възнаграждение.
От справка в Регистър Булстат се установи, че Нели Тодорова е член на Управителните съвети на Сдружения „******************“, ЕИК *************, гр. С., както и „*******************“, ЕИК ***********, гр. Ш. – организации с нестопанска цел, регистрирани по реда на ЗЮЛНЦ.
От извършена справка в Търговски регистър не се установи, Тодорова да участва в собствеността и управлението на „**************“ АД. Съгласно данните в Търговския регистър, същото е с едностепенна система на управление - Съвет на директорите, в който участват четирима други лица. 
От представената информация от директора на РЗИ-Ш. е видно, че със Заповед № МД-179/15.04.2019 г. на директора на РЗИ-Ш. към „************.“ АД са разкрити два състава на ТЕЛК. Видно от посочената заповед и в първи и във втори състав на ТЕЛК-Ш., не е включена за член на същите д-р Нели Н. Тодорова. В писмото се пояснява, че е възможно д-р Нели Н. Тодорова да е участвала в отделни заседания на ТЕЛК, но РЗИ – Ш. не разполага с такава информация. 
В отговор на запитване и получена информация и доказателства от изпълнителния директор на „******************“ АД се установява, че с граждански договори № 2-НП/06.04.2016 г., № НП-2/03.01.2017 г., № НП-3/02.01.2018 г. и № НП-3/02.01.2019 г., сключени между „****************“ АД, представлявано от изпълнителния директор, д-р Д. К., за Възложител и Нели Н. Тодорова, за Изпълнител по същите, й е възложено: участие в заседание на обща ТЕЛК-II състав към „******************“ АД в случаите, при които се извършва експертиза на вида и степента на увреждане/степента на трайно намалена работоспособност на лица с психиатрични заболявания по искане на Възложителя, за периоди, респ.: от 06.04.2016 г. до 31.12.2016 г.; от 01.01.2017 г. до 31.12.2017 г.; от 01.01.2018 г. до 31.12.2018 г. и от 01.01.2019 г. до 31.12.2019 г.
С отделни сключени граждански договори между изпълнителния директор на „*************“ АД, д-р К. и д-р Нели Тодорова, ежемесечно, в периода от 01.01.2016 г. до 31.10.2019 г., на Тодорова й е възлагано да извършва: консултативно-експертна дейност на пациенти с психични заболявания в ТЕЛК при „„*************“ АД.
Съгласно постоянния трудов договор от 2006 г., в качеството й на директор на Държавна психиатрична болница-с.Ц. Б., Тодорова ръководи, контролира и координира дейността на лечебното заведение – държавна психиатрична болница на територията на областта. Съгласно утвърдената от министъра на здравеопазването и подписана от Тодорова, длъжностна характеристика за заеманата длъжност, не се установява директорът на болницата да има функции по насочване на пациенти към специалисти с частна практика. 
От представените доказателства от изпълнителния директор на МБАЛ-Ш. АД е видно, че д-р Нели Тодорова, в качеството й на директор на Държавна психиатрична болница-с.Ц. б. е сключила с ************** АД, представлявано от д-р Д. К. 11 /единадесет/ броя договори, 1 бр. Анекс към договори и 4 бр. Споразумителни протоколи. Със сключени договори от дати 06.01.2017 г., 02.01.2018 г. и 04.01.2019 г., страните са се договорили да извършват консултативни прегледи чрез свои специалисти на пациенти на всяко от двете лечебни заведения. С договор от 31.10.2018 г., е възложено от ************АД на ДПБ, с. Ц. Б. да приема за стационарно лечение на пациенти на Възложителя /********** АД/, нуждаещи се от психиатрична помощ.
С договор за аптечно обслужване от 01.04.2016 г. и Анекс от 21.11.2019 г. към същия, сключен между Възложителят – ДПБ- с. Ц. Б. и Изпълнителят – ***************** АД, възложителят е възложил, а изпълнителят е приел да получава, съхранява и отпуска лекарства в и от болничната аптека на лечебното заведение. Останалите 6 броя договори, сключени между лечебните заведения: 2 бр. от дати 29.08.2019 г., 2 бр. от дати 05.09.2018 г. и 2 бр. от дати 05.09.2017 г. са сключени с предмети: съхранение на починали пациенти и аутопсии на починали пациенти.
 Споразумителни протоколи от 05.07.2019 г., 05.07.2018 г., 30.06.2017 г. и 01.07.2016 г., подписани между представителите на двете страни, касаят доставка временно на ел. енергия и вода от ********** Ад на ДПБ, с.Ц. Б. 
   Относно твърденията за д-р С. С., Комисията извърши справка в електронния Регистър на лечебните заведения за извънболнична медицинска помощ, към Регионална здравна испекция гр. Ш., от където се установи, че лице с имена д-р С. С. е регистирано с Удостоверение № 477 и дата на издаване 24.08.2000 г., като ЕТ „*******************************“, за осъществяване на специализирана извънболнична медицинска помощ, съгласно чл. 11 от Закона за лечебните заведения. От справка в Търговския регистър по данни от партидата на  регистирания едноличен търговец и собственик С. Ю. С. с ЕГН ************** е видно, че седалището и управлението на същия е гр. ****., ул. „******************“ № ****, ет. **** ап. *****. Предметът на дейност на едноличния търговец д-р С., е индивидуална практика за специализирана медицинска помощ на психични заболявания–амбулатория за специализирана медицинска помощ по чл. 8, ал. 1, т. 2, буква „а“ от Закона за лечебните заведения.
От направената справка в НБД „Население“ за лицето С. Ю. С. е видно, че същият не е женен, и постоянния и настоящия адрес на лицето е гр. *****., ул. „*************“ № ***, ет. **, ап. **. 
От направената справка в НБД „Население“ за лицето Нели Н. Тодорова е видно, че същата е ригистирана на постоянен и настоящ адрес в гр. *****., ул. „**********“ № ******, ет. ****, ап. ****. 

При така установената фактическа обстановка, Комисията за противодействие на корупцията и за отнемане на незаконно придобитото имущество
стигна до следните правни изводи:

Предпоставките за започване на производството за установяване на конфликт на интереси са уредени в чл. 47, ал. 1 и чл. 48, ал. 1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл. 9 от АПК. При липсата на предвидените в закона условия производството следва да се прекрати. 
	За да е осъществен конфликт на интереси по смисъла на чл. 2 от ЗПУКИ (отм.), респ. чл. 52 от ЗПКОНПИ, следва да са налице три кумулативно изискуеми предпоставки: лице, заемащо публична длъжност по смисъла на чл. 3 от ЗПУКИ (отм.), респ. лице, заемащо висша публична длъжност по смисъла на чл. 6, ал. 1 от ЗПКОНПИ, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл. 2 от ЗПУКИ (отм.), респ. чл. 53 и чл. 54 от ЗПКОНПИ. Частен е всеки интерес, който води до облага от материален или нематериален характер за лице, заемащо публична длъжност или за свързани с него лица, включително всяко поето задължение. Облага е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по-ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В качеството си на директор на Държавна психиатрична болница – Ц.б., област Шумен, Нели Н. Тодорова е лице, заемало публична длъжност по смисъла на чл.3, т. 23 от ЗПУКИ /отм./ и лице, заемащо висша публична длъжност по смисъла на чл. 6, ал. 1, т. 46 от ЗПКОНПИ.
От събраните по преписката доказателства, не се установява същата да е управител, едноличен собственик на капитала или член на органа на управление на капитала на акционерното дружество, от една страна. От друга страна, сключените граждански договори  между „***********“ АД и Нели Н. Тодорова, в качеството й на лекар-специалист с номера: № 2-НП/06.04.2016 г., № НП-2/03.01.2017 г., № НП-3/02.01.2018 г. и № НП-3/02.01.2019 г. за участие в заседания на обща ТЕЛК-II състав към „*************“ АД, както и сключените в периода от 30.12.2015 г. до 27.09.2019 г. за извършване от същата на консултативно-експертна дейност на пациенти с психични забовялавия в ТЕЛК при „*************“ АД, по които е изплащано възнаграждение на Нели Тодорова, формират икономически зависимости между страните, което е основание да се приеме, че между тях е налице свързаност по смисъла на §1, т. 1 от ДР на ЗПУКИ /отм./ и по §1, т. 15, буква “б“ от ДР на ЗПКОНПИ.
Видно от справка в НБД Население, не се установи родство между Нели Тодорова и С. Ю. С., от една страна. От друга страна, Нели Тодорова е адресно регистрирана с постоянен и настоящ адрес в гр. *****., ул. *************** № ***, ет. ***, ап. ***** от 27.01.2005 г. На същия адрес, като постоянен и настоящ, е регистриран и С. Ю. С. на 04.11.2004 г. Обстоятелството, че двамата са регистрирани и живеят заедно на един и същи адрес повече от две години, дава основание да се приеме, че същите са във фактическо съжителство на съпружески начала, по смисъла на § 1, т. 18 от ДР на ЗПКОНПИ. От тук следва и извода, че двамата са свързани лица по смисъла на §1, т. 1 от ДР на ЗПУКИ /отм./, респ. § 1, т. 15, буква „а“ от ДР на ЗПКОНПИ.
	Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 15 от ДР на ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност.
	Видно от правомощията в утвърдената от министъра на здравеопазването и подписана от Тодорова длъжностна характеристика за заемане на длъжността директор на Държавна психиатрична болница, директорът ръководи контролира и отговаря за цялостната дейност на лечебното заведение, както и представлява лечебното заведение пред всички държавни и общински органи, пред организации, физически лица и юридически лица. 
Като е сключила с „„*************““ АД  договори на дати: 06.01.2017 г., 02.01.2018 г. , 04.01.2019 г., 31.10.2018 г., 01.04.2016 г. и Анекс от 21.11.2019 г. към същия, както и 2 бр. от дати 29.08.2019 г., 2 бр. от дати 05.09.2018 г. и 2 бр. от дати 05.09.2017 г., а също и 4 броя Споразумителни протоколи от 05.07.2019 г., 05.07.2018 г., 30.06.2017 г. и 01.07.2016 г., в качеството си директор и представляваща Държавна психиатрична болница - с.Ц. б., Нели Тодорова е упражнила правомощия по служба, но същите не са в неин частен интерес или в частен интерес на свързаното с нея лице „„*************““ АД, а са изцяло в интерес на двете лечебни заведения - „„*************““ АД и Държавна психиатрична болница – Ц. Б. Договорите и споразумителните протоколи, са от такова естество и с предмет, че не могат да формират облага за нея или за свъзаното лице с Тодорова - „„*************““ АД. Това е така, тъй като договорите касаят, обезпечаване на консултативни прегледи, извършвани от спациалисти от двете болници на проблемни пациенти, както и осигуряване на други дейности, медикаменти и консумативи за целите на лечебната дейност, което в крайна сметка ползва пациентите. 
	От изложеното по-горе следва, че са налице два от елементите на състава на конфликт на интереси по чл.2 от ЗПУКИ /отм./, респ. по чл. 52 от ЗПКОНПИ, а именно: лице, заемащо публична длъжност по чл. 3, т. 23 от ЗПУКИ /отм./, респ. лице, заемащо, висша публична длъжност по  чл. 6, ал. 1, т. 46 от ЗПКОНПИ и упражнени от същото правомощия по служба. Липсва обаче третият елемент – частен интерес, който би могъл да повлияе върху безпристрастното и обективно изпълнение на правомощията по служба. 
	В сигнала не се съдържат данни за упражнени правомощия от Нели Тодорова, в качеството й на директор на Държавна писихиатрична болница-Ц. Б. по отношение на С. С.. При спазване на изискванията по чл. 30, ал. 2 от АПК, Комисията е предоставила възможност на подателя на сигнала да отстрани нередовностите в сигнала, но в указания срок същите не са отстранени, което съгласно чл. 56, ал. 2 от АПК е основание за прекратяване на производството. 
Съгласно разпоредбите на чл. 10 от Правилника за устройството и организацията на работа на органите на медицинската експертиза и на регионалните картотеки на медицинските експертизи /ПУОРОМЕРКМЕ/ и чл. 105, ал. 1 от Закона за здравето, териториалните лекарски комисии /ТЕЛК/ се откриват и закриват от директорите на регионалните здравни инспекции, съгласувано с министъра на здравеопазването, по предложение на ръководителя на съответното лечебно заведение. ТЕЛК са структурни звена към лечебните заведение, към които са открити, като лечебните заведения сключват договори с членовете им, съгласно чл. 105, ал. 2 и чл. 107, ал. 1 от Закона за здравето. На основание чл. 13 от ПУОРОМЕРКМЕ, при необходимост в съставите на ТЕЛК, могат да бъдат привличани и други специалисти. В този смисъл са сключените граждански договори, както следва: № 2-НП/06.04.2016 г., № НП-2/03.01.2017 г., № НП-3/02.01.2018 г. и № НП-3/02.01.2019 г. за участие в заседания на обща ТЕЛК-II състав към „„*************““ АД, както и сключените в периода от 30.12.2015 г. до 27.09.2019 г. за извършване от същата на консултативно-експертна дейност на пациенти с психични забовялавия в ТЕЛК при „„*************““ АД, между „„*************““ АД и Нели Н. Тодорова, в качеството й на лекар-специалист, а не в качеството й на директор на Държавна психиатрична болница-с.Ц. б. 
Относно твърденията в сигнала, че като консултант-психиатър в ТЕЛК към „„*************““ АД, Тодорова насочва пациенти към ДПБ-с. Ц. Б. и към частната практика на д-р С. С.-свързано с нея лице по смисъла на §1, т. 1 от ДР на ЗПУКИ /отм./, респ. § 1, т. 15, буква „а“ от ДР на ЗПКОНПИ, следва да се посочи, че в това й качество, Тодорова не е лице, заемащо висша публична длъжност по смисъла на чл. 6 от ЗПКОНПИ, както и лице по §2 от ДР на ЗПКОНПИ, което е основание за прекратяване на производството по отношение на нея, в тази му част. 
	Предвид изложеното, Комисията за противодействие на корупцията и за отнемане на незаконно придобитото имущество, на основание чл. 74, ал. 1 и ал. 2 от ЗПКОНПИ, чл. 6, ал. 1 и §2 от ДР на ЗПКОНПИ и чл. 27, ал. 2, т. 6 във връзка с чл. 56, ал. 2 от АПК и чл. 48, ал. 1, т. 3 от Закона за противодействие на корупцията и за отнемане на незаконно придобитото имущество,

РЕШИ:

	НЕ УСТАНОВЯВА конфликт на интереси по отношение на Нели Н. Тодорова с ЕГН ***********, в качеството и на директор на Държавна психиатрична болница-Ц. Б., с. Ц. Б. и лице, заемало публична длъжност по смисъла на чл. 3, т. 23 от ЗПУКИ /отм./, респ. лице, заемащо висша публична длъжност, по смисъла на 6, ал. 1, т. 46 от ЗПКОНПИ, по отношение на сключените от Държавна психиатрична болница-Ц. Б. с „*************“ АД  договори на дати: 06.01.2017 г., 02.01.2018 г. , 04.01.2019 г., 31.10.2018 г., 01.04.2016 г. и Анекс от 21.11.2019 г. към същия, както и 2 бр. от дати 29.08.2019 г., 2 бр. от дати 05.09.2018 г. и 2 бр. от дати 05.09.2017 г., а също и 4 броя Споразумителни протоколи от 05.07.2019 г., 05.07.2018 г., 30.06.2017 г. и 01.07.2016 г., поради липса на частен интерес, неин или на свързано с нея лице, по смисъла на § 1, т. 1 от ДР на ЗПУКИ /отм./, респ. § 1, т. 15 от ДР на ЗПКОНПИ.
	
ПРЕКРАТЯВА производството по сигнал с рег. № ЦУ01/С-95/13.02.2019 г. против Нели Н. Тодорова, в останалата му част.

	Препис от решението да се изпрати на Окръжна прокуратура Ш., с оглед преценка за реализиране на правомощията й по чл. 76, ал. 2 от ЗПКОНПИ.

	С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.

	КОМИСИЯ:

Заместник - председател:……/п/…………../Антон Славчев/


Член:……………/п/……………………..../ Пламен Йоцов /


Член:…………/п/………………………..../Силвия Къдрева/

